Document ID: 31991L0174

Direktiva Sveta
z dne 25. marca 1991
o določitvi zootehniških in genealoških pogojev v prometu s čistopasemskimi živalmi in o spremembi direktiv 77/504/EGS in 90/425/EGS
(91/174/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker so čistopasemske živali kot "žive živali" vključene v seznam v Prilogi II k Pogodbi;
ker reja čistopasemskih živali sodi med kmetijske dejavnosti; ker reja teh živali predstavlja vir dohodka za del kmetijske populacije in jo je zato treba vzpodbujati;
ker so bila na ravni Skupnosti že določena natančna pravila za usklajevanje zootehniške zakonodaje za govedo, prašiče, ovce, koze in kopitarje znotraj Skupnosti;
ker bi bilo treba na ravni Skupnosti za zagotavljanje racionalnega razvoja reje čistopasemskih živali in s tem večanja produktivnosti v tem sektorju, določiti pravila, ki bi veljala za promet s temi živalmi;
ker se ne sme prepovedati, omejiti ali ovirati prometa znotraj Skupnosti;
ker je primerno, da se določbe glede čistopasemskega plemenskega goveda razširijo na čistopasemske plemenske bivole in je zato treba spremeniti Direktivo 77/504/EGS [4];
ker je treba določiti, da se določbe Direktive 90/425/EGS [5] nanašajo na ta sektor;
ker je treba uvesti določbe, ki bodo preprečevale uvoz čistopasemskih živali iz tretjih držav pod ugodnejšimi pogoji, kakor so tisti, ki veljajo znotraj Skupnosti,
SPREJEL NASLEDNJO DIREKTIVO:
Člen 1
V tej direktivi je "čistopasemska žival" vsaka žival za pleme, vključena v Prilogo II k Pogodbi, promet s katero, še ni bil natančneje urejen z zootehniško zakonodajo Skupnosti in ki je vpisana ali registrirana v registru ali rodovniški knjigi, katero vodi priznana rejska organizacija ali združenje.
Člen 2
Države članice morajo zagotoviti:
- da se zaradi zootehniških ali genealoških razlogov ne sme prepovedati, omejiti ali ovirati prometa s čistopasemskimi živalmi, njihovim semenom, jajčnimi celicami in zarodki,
- da bi zadostili zahtevam prve alinee morajo biti merila za priznanje rejskih organizacij in združenj, merila za vpis ali registracijo v rodovniške knjige ali registre, merila za potrditev čistopasemskih plemenskih živali za razmnoževanje in za uporabo njihovega semena, jajčnih celic in zarodkov, ter zootehniško spričevalo, ki so potrebni v prometu z njimi, določeni na nediskriminatoren način, ki ga uvede rejska organizacija ali združenje, ki vodi register ali rodovniško knjigo za posamezno pasmo.
Do uveljavitve podrobnih pravil za uporabo, predvidenih v členu 6, se z ustreznim upoštevanjem splošnih določb Pogodbe uporabljajo nacionalni predpisi.
Člen 3
V členu 1(a) Direktive 77/504/EGS se za izrazom "govedo" vstavi besede "vključno z bivoli".
Člen 4
V razdelku II Priloge A k Direktivi 90/425/EGS se doda naslednje besedilo:
"Direktiva Sveta 91/174/EGS z dne 25. marca 1991 o zootehniških in genealoških pogojih v prometu s čistopasemskimi živalmi
UL L 85, 9.4.1991, str. 37."
Člen 5
Dokler se ne začnejo izvajati predpisi Skupnosti na tem področju, pogoji za uvoz čistopasemskih živali in njihovega semena, jajčnih celic in zarodkov iz tretjih držav ne smejo biti ugodnejši od tistih, ki se uporabljajo v prometu znotraj Skupnosti.
Člen 6
Podrobna pravila za uporabo te direktive se sprejmejo v skladu s postopkom, določenim v členu 11 Direktive 88/661/EGS [6].
Člen 7
Države članice sprejmejo zakone in druge predpise, potrebne za uskladitev z to direktivo, pred 1. januarjem 1992. O tem takoj obvestijo Komisijo.
Države članice se v sprejetih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.
Člen 8
Ta direktiva je naslovljena na države članice.
V Bruslju, 25. marca 1991

Labels: 3
6